stanford-oval/wikipedia huggingface dataset:
זהב
זהב בתרבות > תנ"ך

על פי המתואר בתנ"ך, לזהב הייתה חשיבות רבה, כמו גם למקצוע הצורפות. כבר בתחילת ספר בראשית מוזכר הזהב ”וּזְהַב הָאָרֶץ הַהִוא, טוֹב”. רבים מכלי המקדש, והמקדש עצמו היו עשויים, או מצופים זהב.
בספר שמות מסופר על חטא העגל, שהיה עשוי זהב.
בתנ"ך שמות נרדפים לזהב, והוא מכונה "אופיר" ”בְּנוֹת מְלָכִים בְּיִקְּרוֹתֶיךָ נִצְּבָה שֵׁגַל לִימִינְךָ בְּכֶתֶם אוֹפִיר”, "פז" ”כִּי תְקַדְּמֶנּוּ, בִּרְכוֹת טוֹב, תָּשִׁית לְרֹאשׁוֹ, עֲטֶרֶת פָּז”, "חרוץ" ”אִם-תִּשְׁכְּבוּן, בֵּין שְׁפַתָּיִם; כַּנְפֵי יוֹנָה, נֶחְפָּה בַכֶּסֶף, וְאֶבְרוֹתֶיהָ, בִּירַקְרַק חָרוּץ”.(המקור ביוונית- "חריסוס" ועוד שפות)
זהב בתרבות > מיתולוגיה יוונית

כמה סיפורים מהמיתולוגיה היוונית קשורים בשמם, או מספרים על זהב בהקשרים שונים:
הסיפור על המלך מידאס בעל מגע הזהב
סיפור גיזת הזהב
כאשר אלים נפצעו, דמם היה זהב קסום שנקרש במהירות רבה.
השם המורחב של אפרודיטה, אלת האהבה והיופי היה "אפרודיטה המוזהבת".
ראו גם

תקן הזהב
הבהלה לזהב (קליפורניה)
שער ה-Fix – שער חליפין למסחר בינלאומי בזהב
ננו חלקיקי זהב
אל דוראדו – עיר הזהב האגדית של האינקה
לקריאה נוספת

הרב ישראל דנדרוביץ, ספר הנחמדים מזהב, מחקרים תורניים סביב מתכת הזהב, ערד תש"ע
מתיו הארט, זהב, הוצאת כתר, 2016
הערות שוליים

↑  אסור לפספס‏, כמה שווה גוש הזהב הגדול ביותר שנמצא אי פעם ושוקל כמו איש מבוגר?, באתר וואלה, 6 במרץ 2024
↑  ד"ר אבי סאייג, מדוע זהב כמעט ולא מגיב עם חומרים אחרים? יהודה, במדור "שאל את המומחה" באתר של מכון דוידסון לחינוך מדעי, 17 במאי 2012
↑  Facts about Gold, Chemicool, עובדה מס' 1
↑  דייוויד לוני,  Where does gold come from, סרטון בערוץ "TED-Ed", באתר יוטיוב (אורך: 4:34)
↑  Andrea Alzate, Maria Esperanza López, Claudia Serna, Recovery of gold from waste electrical and electronic equipment (WEEE) using ammonium persulfate, Waste Management, WEEE: Booming for Sustainable Recycling 57, 2016-11-01, עמ' 113–120 doi: 10.1016/j.wasman.2016.01.043
↑  Meet Panchal Says, Extracting Gold from E-Waste, AZoCleantech.com, ‏2017-10-26 (באנגלית)
↑  MotionElements, MotionElements (באנגלית)
↑  אורן סעיד, ריקוע הזהב, באתר תורה ומדע, ‏2016
↑  מחיר אונקיית זהב, באתר goldprice.org
↑  אסף אוני, ‏למה מתעקש ה"בונדסבנק" להציג את מטילי הזהב של גרמניה?, באתר גלובס, 28 באפריל 2018
↑  ספר בראשית, פרק ב', פסוק י"ב
↑  ספר תהילים, פרק מ"ה, פסוק י'
↑  ספר תהילים, פרק כ"א, פסוק ד'
↑  ספר תהילים, פרק ס"ח, פסוק י"ד
| --- | --- |
בקרת זהויות :  NLI: 987007533656105171  BNE: XX526003  BnF: cb133184606 (data)  GND: 4157819-3  LCCN: sh85055692  NDL: 00565802  NKC: ph116778 
11 מדינות אחראיות לכשני שלישים מתפוקת הזהב העולמית
גוש זהב גולמי
רגלי מעבד עשויות זהב
אוצר מטבעות זהב שנמצא בקיסריה
עלי זהב אכילים על גלידה - יפן
האישה בזהב (פרט) - נעשה תוך שימוש בזהב
אשכולות (מרחב ידע מקוון)

| --- | --- |


 סוג:  לימוד מקוון
 בשיתוף עם:  רשת נצח וחברת תלם
 תקופת הפעילות:  2020–הווה (כ־5 שנים)
 מייסדים:  רשת נצח חברת תלם
 הרשמה:  חובה
 https://eshkolot.net/
אשכולות הוא מיזם ללמידה דיגיטלית חינמי המותאם למגזר החרדי הוקם על ידי חברת תלם ורשת נצח.
מטרות

מטרת הארגון היא לאפשר השלמת פערי ידע במקצועות הליבה לחברה החרדית. ובכך לתרום לצמצום פערים חברתיים, הגברת שוויון הזדמנויות, ומתן פתרונות הכשרה לצורך כניסה ללימודים אקדמיים ולשוק העבודה.
ישנם שלושה מסלולי הכנה למבחנים שונים:
הכנה למבחן אמיר"ם - מבחן סיווג ידע באנגלית לקורסי חובה או פטור
הכנה למבחן כניסה למכינה (מימ"ד) - מבחן המוכיח השלמת פערי ידע באנגלית, מתמטיקה ואוריינות עברית
הכנה לעולים לט' - השלמת פערי ידע לעולים לכיתה ט’באנגלית ומתמטיקה
פעילויות

הפלטפורמה כוללת 19 קורסים דיגיטליים פתוחים וחינמיים ואליה רשומים מעל 41,000 לומדים. הקורסים הם על ארבעה מרחבי ידע: אנגלית, מתמטיקה, מדעים, ואוריינות עברית.
כלל המרחבים מתחילים מבסיס הלמידה, ולא נדרש ידע מקדים לצורך הלמידה. הקורסים מופקים על ידי צד שלישי.
היסטוריה

בשנת 2020, בתקופת הקורונה, התגלה שיש ביקוש בחברה החרדית ללימודים דיגיטליים. בעקבות כך הוקם האתר "אשכולות", המאפשר לתלמידים חרדים להשלים את לימודי הליבה עד לרמה קדם אקדמית. ב-1 בספטמבר 2020 האתר עלה לאוויר עם 5 קורסים (2 באנגלית, 2 במתמטיקה ו-1 בפיזיקה).
עד לינואר 2021 נרשמו לאשכולות למעלה מ-3,700 תלמידים, ונלמדו בו למעלה מ-7,000 שיעורים.
ב-2022 כלל האתר 10 קורסים ומספר הלומדים עלה ל-18,000, עשרות אלפי שיעורים נצפו.
הערות שוליים

↑  חברת תלם – לימודי ליבה מרחוק – לימודים דיגיטליים אונליין לחרדים, באתר תלם, ‏17 בינואר 2023
↑  מסלולי למידה, באתר אשכולות, ‏5 ביולי 2022
↑  אשכולות - קורסים מקוונים, באתר אשכולות, ‏7 ביולי 2022
↑  אודות – אשכולות, באתר אשכולות, ‏5 ביולי 2022
↑  בית הספר הוירטואלי החרדי (אשכולות)
↑  בית הספר הוירטואלי החרדי - רשת נצח, באתר רשת נצח, ‏4 בפברואר 2021
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אשכולות (מרחב ידע מקוון)".
מועצת הפיס לתרבות ולאמנות

מועצת הפיס לתרבות ולאמנות היא גוף מיסודו של מפעל הפיס שמטרתו לקדם כישרונות מבטיחים בתחומי אמנויות הבמה, קולנוע, טלוויזיה, ספרות, שירה ואמנות חזותית. בכל שנה מחליטה המועצה מראש באילו תחומים להתמקד, ומחלקת את התקציב שנקבע לשם כך לפי פניות מהציבור ופניות יזומות מטעמה ליוצרים ולגופים העוסקים בתחומי היצירה.
מפעל הפיס יזם את הקמת מועצת הפיס לתרבות ולאמנות בשנת 2001, במטרה לקדם את התרבות והאמנות בישראל ולאפשר לאלפי אמנים ויוצרים, ולמאות פרויקטים ויוזמות תרבותיות, להתממש ולהגיע לקהל רחב ומגוון ברחבי ישראל. מאז הקמתה הפכה מועצת הפיס לתרבות ולאמנות לאחד הגופים המשפיעים בקידום התרבות והאמנות בישראל.
מבנה המועצה

המועצה מונה 31 חברים, מרביתם אמנים ואישי ציבור מתחומי התרבות והאמנות וחלקם ראשי רשויות ונציגי דירקטוריון מפעל הפיס. יו"ר המועצה הוא אביגדור יצחקי.
מועצת הפיס לתרבות ולאמנות פועלת באמצעות חמש ועדות משנה:
ועדת אמנויות הבמה (תיאטרון, מחול ומוזיקה) - יו"ר אמיתי יעיש בן אוזיליו
ועדת אמנות ועיצוב - יו"ר ענת ספרן
ועדת ספרות ושירה - יו"ר דוד (ניאו) בוחבוט
ועדת קולנוע, טלוויזיה וניו מדיה - יו"ר רפאל בלולו
ועדה אמנות בקהילה - יו"ר הילה שטרית
בנוסף יש ועדות פרסים:
ועדה לפרסי אמנויות ומדעים
ועדת פרס ספיר
קריטריונים לתמיכה

המועצה משנה מדי שנה את הנושאים והפרויקטים בהם היא תומכת. גמישות זו מאפשרת להיענות לצרכים המשתנים ולסייע למיזמים ניסיוניים וחדשניים. הכללים המנחים לפעילות המועצה קובעים כי תוצרי פעילותה יהיו נגישים למגוון רחב של צרכני תרבות תוך מתן העדפה לתושבי הפריפריה, בין גאוגרפית ובין חברתית. התמיכה ניתנת לפעילויות בעלות ערך מבחינה אמנותית, ולפעילויות בעלות חשיבות לאומית בתחומי התרבות והאמנות. כמו כן מגדירים הכללים המנחים כי פעילותה של מועצת הפיס תאפשר הנגשה וקירוב של אוכלוסיות וקהלים חדשים לתחומי התרבות והאמנות, תוך שימת דגש על ילדים, נוער וצעירים כצרכני תרבות.
על פי קווי הפעולה המנחים את עבודת מועצת הפיס לתרבות ולאמנות, תמיכת מועצת הפיס לא תבוא במקום הקצאה ממלכתית אחרת. המועצה אינה מעניקה תקציבים שנתיים שוטפים למוסדות, אלא תומכת במגוון פעילויות ופרויקטים מוגדרים. ככלל, תמיכת מועצת הפיס היא חד-פעמית – לפרויקט מוגדר, על מנת לאפשר ליוצרים רבים יותר ליהנות ממנה. מועצת הפיס אינה דנה בפרויקטים בדיעבד, אלא רק בפרויקטים שעתידים להתקיים.
פרויקטים

תוכנית עבודת מועצת הפיס לתרבות ולאמנות, המגדירה את הפרויקטים והנושאים בהם מוזמן הציבור להגיש בקשות לתמיכה, מתפרסמת ברבעון הראשון של כל שנה.
בין הפרויקטים שיזמה מועצת הפיס לתרבות:
פרויקטים > מעבדות פיס לתרבות

מיזם תרבותי חברתי המיועד לטפח יצירה תרבותית בפריפריה. במסגרת התוכנית הוקמו גופי תרבות יוצרים בדימונה, נצרת, עכו, פרדס חנה-כרכור, מועצה אזורית מטה יהודה, בת ים, מעלות-תרשיחא, ירוחם ותל שבע.
התוכנית מציעה מודל ייחודי, שמטרתו הובלת שינוי השיח בשדה התרבותי אמנותי ביישובים באזור הפריפריה ומתמקדת בעידוד היצירה האמנותית המקורית, הנוצרת בתהליך עבודה מעמיק של צוות אמנותי השוהה ופועל, בין היתר, בשיתוף הקהילה.
פרויקטים > ימי תרבות

מדי שנה, במסגרת הפרויקט הייחודי, מאות מוסדות וגופי תרבות מובילים פותחים את שעריהם לקהל הרחב ומציעים מאות מופעי תרבות ואמנות ביישובים ברחבי הארץ, הכוללים מופעי תיאטרון, מחול, מוזיקה, ספרות, ילדים, קולנוע ותערוכות במוזיאונים והכל במחיר של עד 20 ₪ לכרטיס. חלק מהמופעים מוצגים בגופי התרבות וחלק מנוידים לאולמות ברחבי הארץ.
פרויקטים > תיעוד יוצרים במוזיקה הישראלית

הפרויקט כולל סדרה של ראיונות מצולמים של מיטב האמנים והיוצרים שכתבו את השירים שהפכו לנכסי צאן ברזל של התרבות הישראלית. יואב קוטנר עורך ומנהל אמנותית את הפרויקט ומראיין כל אחד מהאמנים. המטרה היא ליצור ארכיון מצולם של מיטב יוצרי המוזיקה הישראלית שיהיה נגיש לקהל הרחב וכן ישמש למחקר, סיקור, תחקיר וכדומה.
נכון ל-2015 תועדו 23 יוצרים, ביניהם: תלמה אליגון, נחום היימן, יורם טהרלב, דן אלמגור, שמרית אור, שלמה בר, דובי זלצר, אריה לבנון ואחרים.
ראו גם

פרסי מפעל הפיס לאמנויות הבמה ולמדעים ומחקר ע"ש לנדאו
פרס ספיר
מג ראיין

| --- | --- |

מג ראיין, 2009
 לידה:  19 בנובמבר 1961 (בת 63) פיירפילד, קונטיקט, ארצות הברית
 שם במה:  Meg Ryan 
 שם לידה:  Margaret Mary Emily Hyra 
 מדינה:  ארצות הברית 
 תקופת הפעילות:  מ-1981
 מקום לימודים:  אוניברסיטת ניו יורק  אוניברסיטת קונטיקט  Bethel High School 
 בן או בת זוג:  דניס קווייד (1991–2001) 
 צאצאים:  ג'ק קווייד 
 מספר צאצאים:  2 
 פרסים והוקרה:  פרס קריסטל (1995)  Hasty Pudding Woman of the Year (1994) 
 פרופיל ב-IMDb
 
מג ראיין, 1983
מג ראיין (באנגלית: Meg Ryan; נולדה ב-19 בנובמבר 1961) היא שחקנית, במאית ומפיקה אמריקאית. מזוהה יותר מכל עם ז'אנר הקומדיות הרומנטיות. הייתה כוכבת גדולה בשנות התשעים בזכות סרטים כמו "כשהארי פגש את סאלי", "נדודי שינה בסיאטל", "אהבה של גבר לאישה" ו"יש לך הודעה".
ביוגרפיה

נולדה בשם מרגרט מארי אמילי אן היירה (Margaret Mary Emily Anne Hyra) בפיירפילד, קונטיקט שבארצות הברית למשפחה נוצרית-קתולית. אמה, סוזן ג'ורדן (לבית דאגן), שהתנסתה בחייה במשחק ובפרסומות בטלוויזיה, עודדה ותמכה בלימודי המשחק של בתה כבר בבית הספר היסודי.
כשהייתה ראיין בת 13 החלה ללמוד את שיטות המשחק של סטניסלבסקי. שנה אחר כך, בזכות קשריה של אמה, הופיעה בפרסומת הטלוויזיה הראשונה שלה. בתום לימודיה התיכונים ב-1979 החלה ללמוד עיתונאות באוניברסיטת ניו יורק. כדי לממן את לימודיה הצטלמה לפרסומות בטלוויזיה.
קריירה

את הופעת הבכורה הקולנועית שלה ערכה בסרט "עשירים ומפורסמים" שיצא ב-1981, דרמה שהייתה לסרטו האחרון של הבמאי הגדול ג'ורג' קיוקור. לאחר מכן, בשם משפחתה החדש, "ראיין", גילמה את בסטי סטיוארט באופרת הסבון "As The World Turns" בין השנים 1982–1984.
ראיין השתתפה במספר סרטים בהם "אהבה בשחקים" משנת 1986, אך פרסומה נבע מגילום התפקיד הראשי בקומדיה הרומנטית המצליחה, שביים רוב ריינר, "כשהארי פגש את סאלי" בשנת 1989. בסרט גילמה את דמותה של סאלי, אישה תוססת, תוקפנית ומאוד רומנטית, דמות שתגלם גם ברבות מהקומדיות הבאות שלה.
ראיין ניסתה כמה וכמה פעמים לגלם דמויות שירחיקו אותה מדמות זו, כגון גילום אישה אלכוהוליסטית ב"אהבה של גבר לאישה" משנת 1994, ותפקידה בדרמת המלחמה "אומץ תחת אש" משנת 1996 בה גילמה קצינה צבאית הנהרגת במהלך קרב.
רבים מסרטיה במהלך שנות התשעים היו הצלחות קופתיות, לא רק בארצות הברית, אלא בכל רחבי העולם. ראיין כיכבה בשלושה סרטים מצליחים יחד עם טום הנקס: "ג'ו נגד הוולקנו" משנת 1990, בו ראיין גילמה שלוש דמויות שונות, "נדודי שינה בסיאטל" משנת 1993, עליו קיבלה מועמדות נוספת לפרס גלובוס הזהב (לאחר "כשהארי פגש את סאלי"), ו"יש לך הודעה" משנת 1998 שהיה שובר הקופות האחרון שבו כיכבה ראיין. כמו כן, היא דיבבה את אניה בסרט ההנפשה "אנסטסיה" של Fox Family Films ואולפני ההנפשה של פוקס משנת 1997.
שנות האלפיים לא האירו פנים לראיין, והסרטים שבהם השתתפה לא זכו להצלחה: כך היה עם "שיחה ממתינה", שביימה דיאן קיטון, "סימן חיים", עם ראסל קרואו בו דווח שהיה ביניהם רומן על סט הצילומים, ו"תשוקה חותכת" של הבמאית ג'יין קמפיון.
בשנת 2013 התארחה למספר פרקים בסדרה הקומית "טיפול אונליין" ברשת שואוטיים בכיכובה של ליסה קודרו.
חיים אישיים

בשנים 1991–2001 ראיין הייתה נשואה לשחקן דניס קווייד לאחר שהופיעה עמו בשני סרטים. בנם המשותף הוא השחקן ג'ק קווייד. ב-2006 אימצה ראיין ילדה בת 14 חודשים מסין.
ראיין פעילה בארגוני סיוע הומניטרי, ותומכת בהתנדבות במדינות מתפתחות.
רשימת סרטיה > כשחקנית

"עשירות ומפורסמות" (1981), של ג'ורג' קיוקור.
"אֵמי והמלאך" (1982) - סרט טלוויזיה.
"Amityville 3-D" (שנת 1983)
"אהבה בשחקים" (1986)
"חמושים ומסוכנים" (1986)
"ארץ מובטחת" (1987)
"יום במלכודת" (1987)
"מי רצח אותי?" (1988)
"פרסידיו" (1988)
"כשהארי פגש את סאלי" (1989) - מועמדות לפרס גלובוס הזהב, שחקנית קומית\מוזיקלית.
"ג'ו נגד הוולקנו" (1990)
"הדלתות" (1991), של אוליבר סטון.
"חתומים בנשיקה" (1992)
"נדודי שינה בסיאטל" (1993) - מועמדות לפרס גלובוס הזהב, שחקנית קומית\מוזיקלית.
"זיכרון בדם קר" (1993)
"אהבה של גבר לאישה"(1994)
"אהבה אטומית" (1994)
"נשיקה צרפתית" (1995)
"התחדשות" (1995)
"אומץ תחת אש" (1996)
"מכורים לאהבה" (1997)
"אנסטסיה" (1997) - תרמה את קולה.
"עיר של מלאכים" (1998), של בראד סילברלינג.
"הרלי ברלי" (1998)
"יש לך הודעה" (1998) - מועמדות לפרס גלובוס הזהב, שחקנית קומית\מוזיקלית.
"שיחה ממתינה" (2000)
"סימן חיים" (2000)
"קייט וליאופולד" (2001)
"תשוקה חותכת" (2003)
"אישה בזירה" (2004)
"לך תבין נשים" (2007)
"החבר החדש של אמא שלי" (2008)
"הנשים" (2008)
"עד שתאהב אותי" (2010)
"איתקה" (2015) - גם במאית
"נערת שעשועים" (2015)
"What Happens Later"‏ (2023) - גם תסריטאית ובמאית
רשימת סרטיה > טלוויזיה

"סמוך על צ'ארלס" (1985-1984) - מייגן פארקר
רשימת סרטיה > כמפיקה

"נשיקה צרפתית" (1995)
"אורות הצפון" (1997), סרט טלוויזיה בכיכובה של דיאן קיטון.
"נשמות תועות" (2000), עם וינונה ריידר.
"מארגנת החתונות" (2001), עם ג'ניפר לופז.
"מרדף במדבר" (2002), עם קיפר סאת'רלנד.
הערות שוליים

↑  Meg Ryan Adopts a Girl, People Magazine, January 25, 2006
| --- | --- |
בקרת זהויות :  NLI: 987007336954105171  PLWABN: 9810690398405606  BIBSYS: 90942410  BNE: XX1079133  BnF: cb14014113h (data)  GND: 119306247  ISNI: 0000 0001 0916 1108  LCCN: n91050148  MusicBrainz: 7d12b91a-d7f3-4e08-b12e-83ec220d0534  NKC: xx0017123  NLA: 35903255  NLK: KAC2020K8640  NTA: 073700940  SNAC: w6p26zpj  SUDOC: 078969743  Trove: 1138945  VIAF: 74049344   WorldCat (עם VIAF): 74049344
אנדרה איגודלה

אנדרה טיילר איגודלה (באנגלית: Andre Tyler Iguodala; נולד ב-28 בינואר 1984) הוא כדורסלן עבר אמריקאי ששיחק בעמדות הסמול פורוורד והקלע. בעונתיו האחרונות שיחק בגולדן סטייט ווריורס מליגת ה-NBA.
העפיל עם הווריורס לגמר ה-NBA במשך 5 עונות ברציפות (2015–2019), וזכה עמה ב-4 אליפויות בעונות 2015, 2017, 2018 ו-2022.
ביוגרפיה וקריירת התיכונים

אנדרה איגודלה נולד בספרינגפילד, בירת אילינוי, ללינדה שנקלין ולפרנק איגודלה. את צעדיו הראשונים בכדורסל עשה בחטיבת הביניים על שם בנג'מין פרנקלין, בה למד.
לאחר סיום החטיבה התקבל לתיכון "לנפייר" בספרינגפילד. בגיל 16 עורר עניין רב כאשר הוכרז לשחקן המצטיין של טורניר ה-AAU, לאחר שהכריע את משחק הגמר בסל מכריע עם הבאזר והוביל את נבחרתו לזכייה באליפות לגילאי 17 ומטה. בשנת 2002 הוביל את קבוצתו למשחק אליפות המדינה בעודו קולע 32.5 נקודות, אוסף 13.9 ריבאונדים ומוסר 8.2 אסיסטים.
קריירת המכללות

איגודלה התקבל לאוניברסיטת ארקנסו, אבל לאחר ששמע שמאמן הקבוצה נולן ריצ'רדסון פוטר, עבר לאוניברסיטת אריזונה. בעונה השנייה שלו במדי אריזונה, הוכרז כ-MVP של הקבוצה לאחר שהוביל את הקבוצה בריבאונדים, באסיסטים ובנקודות. הוא השיג 3 טריפל-דאבלים באותה עונה, והפך לשחקן השני בכל ההיסטוריה של פאסיפיק 10 (Pacific-12 Conference, תחרות ספורט של מערב ארצות הברית) (לצד ג'ייסון קיד) שעשה זאת.
קריירת ה-NBA > דנוור נאגטס

ב-10 באוגוסט 2012, הועבר איגודלה בטרייד לדנוור נאגטס, בטרייד שכלל גם את הלוס אנג'לס לייקרס, ואת אורלנדו מג'יק, במסגרתו דווייט הווארד עבר ללוס אנג'לס לייקרס, ואנדרו ביינום עבר לפילדלפיה. דנוור העפילה לפלייאוף מהמקום השלישי במערב אך הודחה בסיבוב הראשון על ידי גולדן סטייט ווריורס. בפלייאוף, איגודלה העמיד ממוצעים למשחק של כ-18 נקודות, 8 ריבאונדים, 5.3 אסיסטים ו-2 חטיפות.
קריירת ה-NBA > גולדן סטייט ווריורס

ב-5 ביולי 2013, איגודלה חתם בגולדן סטייט ווריורס ל-4 שנים שבהן ישתכר בכ-48 מיליון דולר. בסוף עונת 2013–2014 נבחר איגודלה לחמישיית ההגנה הראשונה, אבל בסיבוב הראשון הודחה גולדן סטייט מהפלייאוף בידי לוס אנג'לס קליפרס אחרי שבעה משחקים.
בעונת 2014/2015, עם כניסתו של סטיב קר לתפקיד המאמן הראשי, הוסט איגודלה מהחמישייה לתפקיד השחקן השישי, ובכך לראשונה לא פתח – אחרי רצף של 806 משחקים בחמישייה. גולדן סטייט הגיעו לגמר ה-NBA, ושם שמר איגודלה על לברון ג'יימס, והגביל אותו ל-38% מהשדה בלבד. בעקבות זאת, זכה איגודלה בתואר ה-MVP של סדרת הגמר ב-NBA, והפך לראשון בהיסטוריה שזוכה בתואר זה כשהוא לא פותח בחמישייה פעם אחת, כשהוא מעמיד לאורך הסדרה ממוצע של 16.3 נק' ו-5.8 ריבאונדים למשחק.
בעונת 2015/2016, היה שותף לקביעת שיא NBA נוסף – הפתיחה הטובה בכל הזמנים, 24-0. במהלך העונה נפצע, והחמיץ 17 משחקים בעקבות זאת. למרות זאת, גולדן סטייט שברה את שיאה של שיקגו בולס למאזן הטוב בהיסטוריה, עם 9–73. בעונה זו ירד ל-7.0 נקודות למשחק ב-26.6 דקות, הכי נמוך בקריירה. קבוצתו הגיעה לגמר שוב מול קליבלנד קאבלירס וכבר הובילה 3-1 בסדרה אך קליבלנד כפתה מהפך מפתיע וזכתה באליפות.
בעונת 2016/2017 הצטרף לקבוצתו קווין דוראנט ויחד עמו הקבוצה הגיעה לגמר נגד קליבלנד בפעם השלישית ברציפות, ניצחה בתוצאה 4–1 וזכתה באליפות. בסוף עונה זו תם חוזהו בקבוצת גולדן סטייט אך היא החתימה אותו מחדש לשלוש שנים שבהן ירוויח 48 מיליון דולר. בעונת 2017/2018 זכה עם הווריורס באליפות שנייה ברציפות, ושלישית בסך הכול.
קריירת ה-NBA > מיאמי היט

ביולי 2019, לאחר 6 עונות בגולדן סטייט, הועבר איגודלה בטרייד לממפיס גריזליס. לאורך תקופתו בממפיס לא שותף באף משחק. בפברואר 2020 הועבר יחד עם ג'יי קראודר וסולומון היל למיאמי היט, במסגרת טרייד משולש עם מינסוטה טימברוולבס. בפלייאוף 2020 העפיל עם ההיט לגמר ה-NBA, בפעם השישית שלו ברציפות, אולם קבוצתו הפסידה מול לוס אנג'לס לייקרס, בתוצאה 2–4.
קריירת ה-NBA > החזרה לגולדן סטייט

ב-6 באוגוסט 2021 חתם איגודלה בגולדן סטייט ווריורס וחזר אל הקבוצה לקדנציה שנייה, בעונה זו זכה עם הקבוצה באליפות ה-4 שלו במדי הקבוצה. ב-20 באוקטובר 2023 הודיע על פרישה ממשחק
קריירת ה-NBA > הפרשת גופייה

ב-28 בינואר 2025 הודיעה גולדן סטייס על הפרשת מספר גופייתו של איגודלה (9). הגופייה הופרשה במשחק הבית נגד הדאלאס מאבריקס ב-23 בפברואר 2025.
נבחרת ארצות הברית

איגודלה היה חלק מנבחרת ארצות הברית בכדורסל באליפות העולם בכדורסל 2010, שם זכה במדליית הזהב ביחד עם 11 שחקני NBA אחרים: קווין דוראנט, דריק רוז, טייסון צ'נדלר, ראסל וסטברוק, למאר אודום, צ'ונסי בילאפס, דני גריינג'ר, סטפן קרי, קווין לאב, רודי גיי ואריק גורדון.
בנוסף, הוא נבחר לייצג את נבחרת ארצות הברית בכדורסל באולימפיאדת לונדון 2012 בשל יכולת ההגנה המעולה והאתלטיות שלו המאפשרות לו לשחק בהגנה ולהטביע את הכדור בהתקפות מתפרצות. הוא עזר לנבחרת לזכות במדליית הזהב לאחר ניצחון 100–107 על נבחרת ספרד בכדורסל בגמר.
שונות

סוכנו הוא ברנדון רוזנת'ל. בעבר היה סוכנו רוב פלינקה שייצג גם את כוכבי העבר של ה-NBA קובי בראיינט, ג'רלד וולאס וקרלוס בוזר.
כינוייו המוכרים ביותר הם "Iggy-איגי" ו-"DRE-דרה".
איגודלה ידוע בכך שהוא תורם לארגונים לנזקקים, בשל כך ב-2006 הוא הוכרז כ-"one of The Sporting News's good guys".
בזמנו החופשי איגודלה נהנה לשחק בסדרת משחקי הכדורסל של NBA 2K. הוא אף השתתף בטורניר NBA 2K 2010 בניו-יורק בו התמודד נגד שחקני NBA כמו ראז'ון רונדו, ברוק לופז ונייט רובינסון, הוא ניצח את כולם והגיע לגמר מול אמן ההיפ הופ WALE, הוא ניצח וזכה בפרס כספי ותרם אותו.
כחלק מהסכם החסות עליו היה חתום לבש נעלי נייקי, אך בקדנציה האחרונה שלו בגודלן סטייט ווריורס לבש נעלי אנדר ארמור כהוקרה לחברו לקבוצה סטפן קרי.
חיים אישיים

ב-2009 היה בזוגיות עם קליאנה וורט'ן ונולדה להם בת, לונדון, ב-2015 הם נפרדו והתנהל ביניהם סכסוך שגלש לתביעות בבתי משפט. ב-2015 נישא לכריסטינה גוטיירז ונולד להם בן בשם אנדרה ג'וניור.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2004/2005 | פילדלפיה | 82 | 82 | 32.8 | 0.493 | 0.331 | 0.743 | 5.7 | 3.0 | 1.7 | 0.6 | 9.0 |
| 2005/2006 | פילדלפיה | 82 | 82 | 37.6 | 0.500 | 0.354 | 0.754 | 5.9 | 3.1 | 1.6 | 0.3 | 12.3 |
| 2006/2007 | פילדלפיה | 76 | 76 | 40.3 | 0.447 | 0.310 | 0.820 | 5.7 | 5.7 | 2.0 | 0.4 | 18.2 |
| 2007/2008 | פילדלפיה | 82 | 82 | 39.5 | 0.456 | 0.329 | 0.721 | 5.4 | 4.8 | 2.1 | 0.6 | 19.9 |
| 2008/2009 | פילדלפיה | 82 | 82 | 39.9 | 0.473 | 0.307 | 0.724 | 5.7 | 5.3 | 1.6 | 0.4 | 18.8 |
| 2009/2010 | פילדלפיה | 82 | 82 | 38.9 | 0.443 | 0.310 | 0.733 | 6.5 | 5.8 | 1.7 | 0.7 | 17.1 |
| 2010/2011 | פילדלפיה | 67 | 67 | 36.9 | 0.445 | 0.337 | 0.693 | 5.8 | 6.3 | 1.5 | 0.6 | 14.1 |
| 2011/2012 | פילדלפיה | 62 | 62 | 35.6 | 0.454 | 0.394 | 0.617 | 6.1 | 5.5 | 1.7 | 0.5 | 12.4 |
| 2012/2013 | דנוור | 80 | 80 | 34.7 | 0.451 | 0.317 | 0.574 | 5.3 | 5.4 | 1.7 | 0.7 | 13.0 |
| 2013/2014 | גולדן סטייט | 63 | 63 | 32.4 | 0.480 | 0.354 | 0.652 | 4.7 | 4.2 | 1.5 | 0.3 | 9.3 |
| 2014/2015 | גולדן סטייט | 77 | 0 | 26.9 | 0.466 | 0.349 | 0.596 | 3.3 | 3.0 | 1.2 | 0.3 | 7.8 |
| 2015/2016 | גולדן סטייט | 65 | 1 | 26.6 | 0.478 | 0.351 | 0.614 | 4.0 | 3.4 | 1.1 | 0.3 | 7.0 |
| 2016/2017 | גולדן סטייט | 76 | 0 | 26.3 | 0.528 | 0.362 | 0.706 | 4.0 | 3.4 | 1.0 | 0.5 | 7.6 |
| 2017/2018 | גולדן סטייט | 64 | 7 | 25.3 | 0.463 | 0.282 | 0.632 | 3.8 | 3.3 | 0.8 | 0.6 | 6.0 |
| 2018/2019 | גולדן סטייט | 68 | 13 | 23.2 | 0.500 | 0.333 | 0.582 | 3.7 | 3.2 | 0.9 | 0.8 | 5.7 |
| 2019/2020 | מיאמי | 21 | 0 | 19.9 | 0.432 | 0.298 | 0.400 | 3.7 | 2.4 | 0.7 | 1.0 | 4.6 |
| 2020/2021 | מיאמי | 63 | 5 | 21.3 | 0.383 | 0.330 | 0.658 | 3.5 | 2.3 | 0.9 | 0.6 | 4.4 |
| 2021/2022 | גולדן סטייט | 31 | 0 | 19.5 | 0.380 | 0.230 | 0.750 | 3.2 | 3.7 | 0.9 | 0.7 | 4.0 |
| 2022/2023 | גולדן סטייט | 8 | 0 | 14.1 | 0.467 | 0.111 | 0.667 | 2.1 | 2.4 | 0.5 | 0.4 | 2.1 |
| קריירה |  | 1,231 | 784 | 32.1 | 0.463 | 0.330 | 0.709 | 4.9 | 4.2 | 1.4 | 0.5 | 11.3 |
| אולסטאר | אולסטאר | 1 | 0 | 14.0 | 0.857 | 0.000 | 0.000 | 4.0 | 2.0 | 1.0 | 1.0 | 12.0 |
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2004/2005 | פילדלפיה | 5 | 5 | 38.4 | 0.465 | 0.333 | 0.500 | 4.6 | 3.0 | 2.8 | 1.0 | 9.8 |
| 2007/2008 | פילדלפיה | 6 | 6 | 39.0 | 0.333 | 0.143 | 0.721 | 4.8 | 5.0 | 2.2 | 0.2 | 13.2 |
| 2008/2009 | פילדלפיה | 6 | 6 | 44.8 | 0.449 | 0.393 | 0.652 | 6.3 | 6.7 | 1.8 | 0.0 | 21.5 |
| 2010/2011 | פילדלפיה | 5 | 5 | 36.4 | 0.423 | 0.214 | 0.714 | 7.0 | 6.8 | 1.0 | 0.4 | 11.4 |
| 2011/2012 | פילדלפיה | 13 | 13 | 38.8 | 0.384 | 0.388 | 0.589 | 5.7 | 3.7 | 1.5 | 0.4 | 12.9 |
| 2012/2013 | דנוור | 6 | 6 | 40.5 | 0.500 | 0.483 | 0.720 | 8.0 | 5.3 | 2.0 | 0.3 | 18.0 |
| 2013/2014 | גולדן סטייט | 7 | 7 | 35.4 | 0.516 | 0.533 | 0.606 | 4.7 | 4.4 | 1.3 | 0.3 | 13.1 |
| 2014/2015 | גולדן סטייט | 21 | 3 | 30.2 | 0.474 | 0.354 | 0.415 | 4.5 | 3.6 | 1.2 | 0.3 | 10.4 |
| 2015/2016 | גולדן סטייט | 24 | 3 | 32.0 | 0.476 | 0.385 | 0.561 | 4.4 | 3.8 | 1.2 | 0.4 | 8.9 |
| 2016/2017 | גולדן סטייט | 16 | 0 | 26.2 | 0.455 | 0.190 | 0.577 | 4.1 | 3.2 | 0.9 | 0.4 | 7.2 |
| 2017/2018 | גולדן סטייט | 15 | 12 | 26.7 | 0.494 | 0.378 | 0.706 | 4.5 | 2.7 | 1.4 | 0.5 | 8.1 |
| 2018/2019 | גולדן סטייט | 21 | 15 | 30.0 | 0.494 | 0.350 | 0.378 | 4.3 | 4.0 | 1.1 | 1.1 | 9.8 |
| 2019/2020 | מיאמי | 21 | 0 | 19.5 | 0.462 | 0.359 | 0.714 | 2.6 | 1.5 | 0.8 | 0.6 | 3.8 |
| 2020/2021 | מיאמי | 4 | 0 | 17.8 | 0.545 | 0.429 | 0.000 | 3.0 | 1.3 | 1.0 | 0.5 | 3.8 |
| 2021/2022 | גולדן סטייט | 7 | 0 | 8.7 | 0.444 | 0.333 | 0.667 | 1.0 | 1.7 | 0.0 | 0.3 | 1.6 |
| קריירה |  | 177 | 81 | 29.8 | 0.458 | 0.355 | 0.583 | 4.4 | 3.5 | 1.2 | 0.5 | 9.4 |